
Statens medejerskab af SAS AB 


SAS AB ("SAS") har en stærk forankring og tilstedeværelse i Danmark, og bidra- 
ger til Danmarks internationale tilgængelighed, herunder særligt i kraft af knude- 
punktet i Københavns Lufthavn (CPH). Det understøtter den danske økonomi, 

dansk eksport og erhvervsliv samt danske arbejdspladser. 


Regeringen (Socialdemokratiet) og Venstre, Dansk Folkeparti, Radikale Venstre, 
Socialistisk Folkeparti og Det Konservative Folkeparti har for fortsat at under- 
støtte Danmarks internationale tilgængelighed gennem et konkurrence- og finan- 
sielt levedygtigt SAS indgået en aftale om den danske stats finansielle bidrag til 
SAS' samlede økonomiske omstillingsplan, SAS Forward. 


Aftaleparterne er enige om at acceptere en nedskrivning og konvettering af statens 
eksisterende finansielle instrumenter i SAS på markedsmæssige vilkår samt at bi- 
drage med ny egenkapital med henblik på at opnå en ejerandel i et spænd mellem 
statens nuværende ejerandel på ca. 22 pct. og op til ca. 30 pct. 


Aftaleparterne noterer sig i den forbindelse, at staten investerer i et SAS med en 
klar og ambitiøs grøn profil, der aktivt søger at bidrage til den grønne omstilling, 
herunder ved at opstille mål for at reducere udledningen af CO», ved at øge an- 
vendelsen af biobrændstof og ved at opnå en mere effektiv og klimavenlig flåde. 
Aftaleparterne er også enige om, at staten investerer i et SAS, der aktuelt og lø- 
bende arbejder for at effektivisere sin forretning for at sikre en produktiv og fi- 
nansielt levedygtig virksomhed. 


I forlængelse af aftalen om den danske stats finansielle bidrag til SAS' samlede 
økonomiske omstillingsplan er der endvidere indgået aftale om statens varetagelse 
af det fremadrettede medejerskab af SAS. 


Aftaleparterne er i den forbindelse enige om, at SAS er et kommercielt selskab, 
der skal drives på et forretningsmæssigt grundlag. Det betyder bl.a., at den danske 
stat i overensstemmelse med statens ejerskabspolitik fortsat skal respektere prin- 
cippet om armslængde mellem staten og SAS” ledelse. Armslængdeprincippet in- 
debærer bl.a., at bestyrelsen har ansvaret for og frihedsgraderne til at drive selska- 
bet på ejernes vegne, samt at bestyrelsen og direktionen varetager den strategiske 
og daglige ledelse af selskabet. Staten skal alene forholde sig til ejeranliggender og 
udøve sin primære indflydelse på selskabets generalforsamlinger. Statens sektorpo- 
litiske målsætninger, fx regulering af luftfartsbranchen, vil fortsat skulle varetages 
igennem bl.a. sektorlovgivning mv. og ikke gennem ejerskabet af SAS. 


Aftaleparterne er endvidere enige om, at den danske stats finansielle bidrag forud- 
sætter en ejeraftale med én eller flere nye majoritetsaktionærer i SAS. Ejeraftalen 
vil regulere de overordnede ejerskabsforhold, og staten vil i ejeraftalen sikre sig 
både sædvanlig minoritetsbeskyttelse og medindflydelse over de elementer i SAS, 

der er centrale for at bevare SAS” stærke forankring i Danmark og bidrag til Dan- 
marks internationale tilgængelighed. 


Aftaleparterne er enige om, at den danske stat vil agere som ansvarlig og langsigtet 
medejer af SAS. Væsentlige ændringer i statens ejerandel vil alene kunne ske efter 
enighed mellem aftaleparterne. 


Aftaleparterne forpligter sig til at stemme for de nødvendige bevillingsmæssige og 
materielle hjemler, der udmønter aftalen. 


